པ་དང་བ་གཉིས་ཀྱི་ཐོབ་ཐང་དེ་གཙོ་བོ་བརྡ་སྤྲོད་གཞུང་གི་བདག་སྒྲའི་ངོས་འཛིན་སྟངས་ལ་ལྟ་དགོས་ཤིང་།ཐོན་མིའི་སུམ་རྟགས་ཀྱི་རྩ་བའི་བདག་སྒྲའི་གོ་དོན་ཐད་ལ་ད་ལྟའི་བར་མཁས་པ་མང་པོར་བཞེད་ཚུལ་སྣ་ཚོགས་བྱུང་ཡོད་དེ།སི་ཏུ་པཎ་ཆེན་དང་གསེར་ཏོག་སྐུ་ཕྲེང་ལྔ་པ་བློ་བཟང་ཚུལ་ཁྲིམས་རྒྱ་མཚོས་བདག་པོའི་སྒྲ་ནི་པ་དང་པོ་ཁོ་ན་ཡིན་པ་ལས་བ་ཡིག་བདག་སྒྲར་མི་འགྲོ་བ་དང་།ཅན་དང་ལྡན་གཉིས་གང་ཞིག་གང་ལ་ཡོད་པ་སྟོན་པའི་ཆ་ནས་བདག་སྒྲ་དང་འདྲ་མཚུངས་ཡིན་ཀྱང་དེ་དག་བེམ་པོར་ལའང་འཇུག་པས་བདག་སྒྲར་མ་ངེས་ཞེས་གསུངས་པ་དང་།པྲ་ཏི་རིན་ཆེན་དོན་འགྲུབ་དང་ཞ་ལུ་ལོ་ཆེན།ལྕང་སྐྱ་རོལ་པའི་རྡོ་རྗེ།དམུ་དགེ་བསམ་གཏན་རྒྱ་མཚོ་སོགས་ཀྱིས་པ་བ་པོ་ཅན་བཞི་པོ་བདག་སྒྲ་ཡིན་གསུངས།ཡང་ཐོན་མི་སཾ་བྷོ་ཊ་དང་དངུལ་ཆུ་དྷརྨ་བྷ་དྲ།དབྱངས་ཅན་གྲུབ་པའི་རྡོ་རྗེ།རྗེ་ཞྭ་དམར་བ་སོགས་ཀྱི་འགྲེལ་ལུགས་ནི་པུ་ལིངྒ་ཞེས་པའི་པུ་ཞེས་པ་པ་སྡེ་དང་ལིངྒ་རྟགས་ཡིན་པས།པ་སྡེ་ནས་བྱུདེ་བའི་པ་དང་བ་མ་དང་དེ་དག་ལ་ན་རོ་ལྡན་པ་པོ་ཕོ་མོ་བཅས་དྲུག་པོ་མིང་གི་ཆ་ཤས་སུ་སྔར་མེད་པ་ལ་གསར་དུ་སྦྱར་ན་བདག་པོའི་སྒྲར་འགྱུར་ཞེས་བཞེད་དོ།གཞན་ཡང་རྡོ་རྗེ་རྒྱལ་པོས་པ་བ་མ་དང་དེ་དག་ལ་ན་རོ་ལྡན་པ་པོ་བོ་མོ།ཅན་དང་ལྡན་བཅས་བརྒྱད་པོ་བདག་སྒྲར་འཇུག་པར་བཞེད་པ་དང་།ཚ་སྤྲུལ་རིན་པོ་ཆེ་དང་ཚེ་ཏན་ཞབས་དྲུང་།དཔའ་རིས་སངས་རྒྱས་བཅས་ཀྱི་དགོངས་ཚུལ་ནི་བདག་སྒྲ་དངོས་པ་བ་མ་པོ་བོ་མོ་དྲུག་དང་།བདག་སྒྲ་ཆ་འདྲ་བ་ནི་ཅན་ལྡན་མཁན་གསུམ་ཡིན་པར་བཞེད་པ་བཅས་སྔོན་བྱོན་མཁས་དབང་རྣམས་ཀྱིས་ཐོན་མིའི་སུམ་རྟགས་ཀྱི་དགོངས་པར་ཉུང་མཐར་ཡང་འགྲེལ་ཚུལ་མི་གཅིག་པ་ལྔ་ཙམ་བྱུང་ཡང་།མཁས་དབང་ཉུང་ཤས་ཤིག་གིས་སུམ་རྟགས་ཀྱི་རྩ་བར་འགྲིག་མིན་གྱི་གཏམ་སྨྲས་ན་མི་འོས་པའི་ཚུལ་ཡང་གསུངས་མཁན་ཡོད་དེ།དཔེར་ན།མཁྱེན་རབ་འོད་གསལ་ལགས་ཀྱིས།འདི་ནི་ཡང་དག་པ་དང་འདི་ནི་ཡང་མི་དག་པའོ་ཞེས་མཁས་པའི་གསུང་ལ་ཅོ་འདྲི་བ་ནི།ཡང་ན་སྨྲ་བ་པོ་རང་ཉིད་ཀྱི་ཆགས་སྡང་ངན་པའི་རང་གཟུགས་མངོན་པ་དང་ཡང་ན་གཡོ་ཅན་འགའ་ཞིག་གིས་རྒྱུད་བསྐུལ་ཏེ་དེ་འདྲ་སྨྲས་པ་སོགས་ཡིན་པས།དེ་ལྟར་སྨྲས་པའི་འབྲས་བུ་ནི་སྨྲ་བ་པོ་རང་ཉིད་བྱ་རོག་དཀར་པོར་སྒྲུབ་པའི་རྒྱུ་ལྟ་བུ་ལས་གཞན་ཅི་ཡང་མ་མཆིས་སོ།།ཞེས་ཐོན་མིའི་དགོངས་པ་དང་འགལ་མི་ཉན་པའི་ལུགས་ཀྱང་དྲངས་ཡོད།